
Acceptem-ho: per sectors importants de l'opinió pública espanyola, incloent-hi els simpatitzants catalans del PP, Fraga simbolitza el que el franquisme va tenir de positiu. Aquests sectors l'acomiadaran amb benevolència i aplaudiran el seu paper a la Transició democràtica -que vol dir, sobretot, la transició de la dreta espanyola-. Fraga ha deixat escrit que el seu objectiu vital era fer d'Espanya una democràcia occidental homologable. Però la veritat és que s'ho va agafar amb calma, i mentrestant va contribuir a reforçar la dictadura, fins i tot en els seus aspectes més cruels. Milers de represaliats han mort abans que ell esperant una reparació. Almenys s'estalviaran de veure com un còmplice del dictador, un agent actiu de l'intent de genocidi cultural que va patir Catalunya, és acomiadat com un pare de la Constitució.

